32006D0441
L 175/81
JURNALUL OFÍCIAL AL UNIUNII EUROPENE
DECIZIA COMISIEI
din 23 iunie 2006
de acceptare a angajamentelor oferite în cadrul procedurii antidumping privind importurile anumitor tuburi și țevi obținute fără sudură, din fier sau din oțel, originare, între altele, din România
(2006/441/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1), în special articolul 8 alineatul (1),
după consultarea comitetului consultativ,
întrucât:
A. PROCEDURA
(1)
La 31 martie 2005, Comisia a anunțat, printr-un aviz publicat în Jurnalul Oficial al Uniunii Europene (2), deschiderea, între altele, a unei proceduri antidumping privind importurile în Comunitate ale anumitor tuburi și țevi obținute fără sudură, din fier sau din oțel, originare din Croația, din România, din Rusia și din Ucraina.
(2)
Constatările și concluziile definitive ale anchetei sunt expuse în Regulamentul (CE) nr. 954/2006 (3) al Consiliului de instituire, între altele, a unui drept antidumping definitiv pentru importurile anumitor tuburi și țevi obținute fără sudură, din fier sau din oțel, originare din Croația, România, Rusia și Ucraina.
B. ANGAJAMENTE
(3)
Înainte de adoptarea unor măsuri antidumping definitive, producătorii-exportatori români menționați în continuare care au acceptat să coopereze („producătorii-exportatori”) au oferit angajamente de preț în conformitate cu articolul 8 alineatul (1) din Regulamentul (CE) nr. 384/96 („regulamentul de bază”):
-
S.C. Artrom S.A.
-
S.C. Silcotub S.A.
-
S.C. Mittal Steel Roman S.A.
-
S.C. T.M.K. - Artrom S.A.
(4)
În aceste angajamente, producătorii-exportatori au propus să vândă un număr limitat de tipuri ale produsului în cauză, astfel cum este definit în Regulamentul (CE) nr. 954/2006, prin respectarea unei limite cantitative și la un preț care să permită cel puțin eliminarea efectelor prejudiciabile ale dumpingului. Importurile care depășesc limita cantitativă vor fi supuse unor drepturi antidumping. Numărul de tipuri ale produsului care fac obiectul angajamentelor menționate anterior nu este în toate cazurile mai mare de șase, având în vedere constrângerile legate de verificarea respectării acestor angajamente. Tipurile în cauză reprezintă aproximativ 75 % din vânzările totale ale producătorilor-exportatori în Comunitate. De asemenea, producătorii-exportatori se angajează să respecte diferite prețuri minime de import pentru fiecare tip de produs care face obiectul angajamentelor. Celelalte tipuri ale produsului în cauză exportate către Comunitate de către producătorii-exportatori vor fi supuse dreptului antidumping aplicabil.
(5)
Trebuie remarcat faptul că produsul în cauză și principalele materii prime utilizate pentru fabricarea sa s-au caracterizat în ultimii ani printr-o volatilitate considerabilă a prețurilor, care nu a putut fi remediată prin indexarea prețurilor minime de import. Cu toate acestea, eventualele variații semnificative ale prețurilor ar putea fi atenuate prin limitarea angajamentelor în timp. În orice caz, viitoarea aderare a României la Comunitate, care va antrena suspendarea imediată, la data aderării, a măsurilor antidumping impuse producătorilor-exportatori prin Regulamentul (CE) nr. 954/2006, va avea ca efect limitarea duratei acestor angajamente.
(6)
În afară de aceasta, producătorii-exportatori vor prezenta periodic Comisiei informații detaliate privind exporturile lor către Comunitate, ceea ce va permite Comisiei să le monitorizeze în mod eficient angajamentele. Mai mult decât atât, având în vedere structura vânzărilor acestor societăți, Comisia consideră că riscul de eludare a angajamentelor convenite este limitat.
(7)
Ținând seama de cele menționate anterior, angajamentele sunt considerate acceptabile. Cu toate acestea, din rațiunile invocate la considerentul 5, acceptarea lor este limitată la o perioadă de nouă luni, fără a aduce atingere duratei normale a măsurilor antidumping existente impuse prin Regulamentul (CE) nr. 954/2006. În afară de aceasta, Comisia își rezervă posibilitatea de a reevalua, în timp util, acceptabilitatea acestor angajamente după consultarea statelor membre.
(8)
Pentru a permite Comisiei să se asigure că producătorii-exportatori își respectă angajamentele, atunci când cererea de punere în liberă circulație operată în conformitate cu un angajament este prezentată autorităților vamale competente, scutirea de drept este condiționată de prezentarea unei facturi care să conțină cel puțin informațiile enumerate în anexa la Regulamentul (CE) nr. 954/2006. Aceste informații sunt, de asemenea, necesare pentru a permite autorităților vamale să verifice cu suficientă precizie dacă transportul corespunde documentelor comerciale. În cazul în care nu este prezentată o astfel de factură sau în cazul în care nu se respectă celelalte condiții prevăzute de regulamentul menționat anterior al Consiliului, se plătește nivelul dreptului antidumping corespunzător.
(9)
Pentru a garanta și mai mult respectarea angajamentelor, importatorii au fost informați prin regulamentul Consiliului menționat anterior că nerespectarea condițiilor prevăzute de acest regulament sau retragerea acceptării angajamentelor de către Comisie ar putea da naștere unei datorii vamale pentru tranzacțiile corespunzătoare.
(10)
În caz de încălcare sau de retragere a angajamentelor sau în caz de retragere a acceptării angajamentelor de către Comisie, dreptul antidumping instituit în conformitate cu articolul 9 alineatul (4) din regulamentul de bază se aplică în mod automat, astfel cum este prevăzut la articolul 8 alineatul (9) din regulamentul de bază.
C. SCHIMBAREA DENUMIRII
(11)
La 22 mai 2006, societatea S.C. Artrom S.A. a informat Comisia cu privire la schimbarea denumirii sale în S.C. T.M.K. - Artrom S.A. pentru a-și arăta apartenența la un grup de societăți.
(12)
După ce a examinat informațiile primite, Comisia a concluzionat că această schimbare de denumire nu afectează în nici un fel structura și forma juridică a societății sau propriile sale concluzii. În consecință, toate trimiterile la S.C. Artrom S.A. se aplică S.C. T.M.K. - Artrom S.A.,
ADOPTĂ PREZENTA DECIZIE:
Articolul 1
Angajamentele oferite de producătorii-exportatori menționați în continuare în legătură cu procedura antidumping privind importurile anumitor tuburi și țevi obținute fără sudură, din fier sau din oțel, originare, printre altele, din România, sunt acceptate.
Țara
Societatea
Cod adițional Taric
România
S.C. T.M.K. - Artrom S.A.
Strada Drăgănești nr. 30
230119 Slatina
A738
S.C. Mittal Steel Roman S.A.
Strada Ștefan cel Mare nr. 24
6611040 Roman
Județul Neamț
A739
S.C. Silcotub S.A.
Bd. Mihai Viteazu nr. 93
450131 Zalău
Județul Sălaj
A740
Articolul 2
Prezenta decizie intră în vigoare în ziua următoare datei publicării în Jurnalul Oficial al Uniunii Europene și se aplică pe o perioadă de nouă luni.
Adoptată la Bruxelles, 23 iunie 2006.